《李侍御河北使回，至东京相从》
唐代·刘长卿

故人南台秀，夙擅中朝美。拥传从北来，飞霜日千里。

贫居幸相从，顾我柴门里。却讶绣衣人，仍交布衣士。

王程遽尔迫，别恋从此始。浊酒未暇斟，清文颇垂示。

回瞻骢马速，但见行尘起。日暮汀洲寒，春风渡流水。

草色官道边，桃花御沟里。天涯一鸟夕，惆怅知何已。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。